b'\n_START_ARTICLE_\nSortland\n_START_SECTION_\nHistorie\n_START_PARAGRAPH_\nSortland var hjemstedet for sagaens Karle og Gunnstein, som var med p\xc3\xa5 Tore Hunds Bjarmelandsferd._NEWLINE_Kommunen Sortland blev i 1841 skilt ud fra Hadsel kommune. Sortland kommune bestod da af omr\xc3\xa5derne p\xc3\xa5 begge sider af Sortlandssundet; p\xc3\xa5 Lang\xc3\xb8ya fra Rise i syd til Bremnes i nord, og p\xc3\xa5 Hinn\xc3\xb8ya fra Fiskfjorden i syd til Forfjorden i nord. I 1963 blev bygda Holm overf\xc3\xb8rt fra Langnes (n\xc3\xa5 \xc3\x98ksnes) kommune til Sortland. Samtidig blev indre Eidsfjord overf\xc3\xb8rt fra Hadsel kommune til Sortland. I 2000 blev Godfjorden i Kv\xc3\xa6fjord kommune overf\xc3\xb8rt til Sortland.\n_START_SECTION_\nGeografi\n_START_PARAGRAPH_\nTopografien i Sortland er varieret. \xc3\x98stsiden af Eidsfjorden og Sortlandssundsiden af Lang\xc3\xb8ya har bl\xc3\xb8de former, med landbrugsland ved havet og en del mose. Det har ogs\xc3\xa5 en del af Hinn\xc3\xb8ya langs Sortlandssundet, fra Sigerfjord og nordover. Vestsiden af Eidsfjorden og Hinn\xc3\xb8ya fra Sigerfjord og mod syd har en mere knudret topografi. Vester\xc3\xa5lens h\xc3\xb8jeste fjeld er M\xc3\xb8ysalen p\xc3\xa5 Hinn\xc3\xb8ya, 1.262 m.o.h. Kommunegr\xc3\xa6nsen mellem Sortland og L\xc3\xb8dingen g\xc3\xa5r over M\xc3\xb8ysalen, mens Hadsel kommune g\xc3\xa5r til et stykke nedenfor toppen af M\xc3\xb8ysalen. P\xc3\xa5 vestsiden af Eidsfjorden er fjeldet R\xc3\xa6ka, 607 m.o.h._NEWLINE_I Forfjorddalen p\xc3\xa5 gr\xc3\xa6nsen til And\xc3\xb8y findes en fredet ur-fyrreskov. Nogle af fyrretr\xc3\xa6erne i Forfjorddalen naturreservat er over 700 \xc3\xa5r gamle. I store dele af kommunen, s\xc3\xa6rlig p\xc3\xa5 Lang\xc3\xb8ya, er der de sidste \xc3\xa5r blevet plantet gran._NEWLINE_Sortland har midnatssol mellem 23. maj og 23. juli._NEWLINE_P\xc3\xa5 Dalsand i Sigerfjord findes en popul\xc3\xa6r badestrand. P\xc3\xa5 Holm findes ogs\xc3\xa5 en strand med koralsand. Osvollvatnet og Kjerringnesdalsvatnet er ogs\xc3\xa5 popul\xc3\xa6re badesteder.\n_START_SECTION_\nTrafik\n_START_PARAGRAPH_\nDet meste af Sortland kommune er knyttet sammen med veje. Europavej 10 kommer \xc3\xb8stfra gennem Langvassdalen i Kv\xc3\xa6fjord og g\xc3\xa5r via Sortlandsbrua og Sortland til Rise og videre til Stokmarknes og Lofoten. Rigsvej 82 g\xc3\xa5r fra Sortlandsbrua til And\xc3\xb8ya. Rigsvej 820 g\xc3\xa5r fra Sortland via Vikeidet og Fr\xc3\xb8skeland til B\xc3\xb8. Fra Fr\xc3\xb8skeland g\xc3\xa5r rigsvej 821 over Fr\xc3\xb8skelandseidet til Myre. Rigsvej 822 g\xc3\xa5r fra Langvassdalen via Blokken til Kaljord i Hadsel. Der g\xc3\xa5r ogs\xc3\xa5 veje ind i Hognfjorden til Godfjord, til Bremnes og Holm, fra Storvika til Kav\xc3\xa5sen og Smines i \xc3\x98ksnes, p\xc3\xa5 Eidsfjordens \xc3\xb8stside fra Fr\xc3\xb8skeland til Sandnes i Hadsel, over sk\xc3\xa6ret fra Sortland til Holmstad, og fra Reinsnes til Stamnes. Den gamle vej gennem Sigerfjord er i dag kommunal. Den eneste del af Sortland kommune, som ikke har vejforbindelse, er Eidsfjordens vestside. Det omr\xc3\xa5de blev vurderet, da vejen til B\xc3\xb8 blev bygget, men den vej blev i stedet lagt ved Auenfjorden i \xc3\x98ksnes._NEWLINE_Broerne er vigtige for samf\xc3\xa6rdslen i Vester\xc3\xa5len og ikke mindst i Sortland. Sortlandsbrua over Sortlandssundet mellem Lang\xc3\xb8ya og Hinn\xc3\xb8ya blev \xc3\xa5bnet i 1975. Samme \xc3\xa5r blev Kvalsaukan-brua over Hognfjorden \xc3\xa5bnet. I 1983 \xc3\xa5bnede Brokl\xc3\xb8ysatunnelen og Djupfjordstraumen bro over Djupfjorden. I efter\xc3\xa5ret 1995 \xc3\xa5bnede Sigerfjordtunnelen og vejen i Kjerringnesdalen, og flyttede E10 bort fra den krogede og smalle vej i Sigerfjorden. Vigtige for Sortland er ogs\xc3\xa5 And\xc3\xb8ybroen (\xc3\xa5bnet 1974), Hadselbroen (\xc3\xa5bnet 1978) og Ryggedalstunnelen (B\xc3\xb8tunnelen) (\xc3\xa5bnet 1980), selv om disse ikke ligger i Sortland kommune._NEWLINE_Sortland er ogs\xc3\xa5 anl\xc3\xb8bssted for Hurtigruten._NEWLINE_Nordtrafikk d\xc3\xa6kker nu hele Vester\xc3\xa5len (med undtagelse af dele af And\xc3\xb8y, som har eget busselskab), Lofoten og S\xc3\xb8r-Troms, og dele af Salten og indre \xc3\x98stlandet.\n_START_SECTION_\nErhvervsliv og besk\xc3\xa6ftigelse\n_START_PARAGRAPH_\nSortland er handelscenter for Vester\xc3\xa5len. Byen har mange butikker, og handelen pr indbygger er st\xc3\xb8rre end selv i Bod\xc3\xb8 og Troms\xc3\xb8. Tidligere fandtes der n\xc3\xa6rbutikker flere steder i kommunen, men i dag er der kun n\xc3\xa6rbutikker i Holmstad, i Sigerfjord og i Blokken._NEWLINE_Kystvagtbasen for Nord-Norge ligger p\xc3\xa5 Sortland. Den blev \xc3\xa5bnet i 1984. Flere af Kystvagtens skibe ligger ved kaj ved basen p\xc3\xa5 Sortland._NEWLINE_Eidsfjorden var i sidste halvdel af 1800-tallet kendt som en af Norges bedste sildefjorde. Det store sildefiskeri er for l\xc3\xa6ngst historie, men der findes fremdeles fiskere i Sortland. Traditionelt har har det v\xc3\xa6ret almindeligt med kombination af fiskeri og g\xc3\xa5rddrift._NEWLINE_En af virksomhederne, som har gjort Sortland kendt, er Vester\xc3\xa5lens Hermetikkfabrikk. Den blev etableret i 1912 og er nok mest kendt for d\xc3\xa5serne med Vester\xc3\xa5lens fiskeboller.\n_START_SECTION_\nTusen\xc3\xa5rssted\n_START_PARAGRAPH_\nKommunens tusen\xc3\xa5rssted er Mindelunden \xe2\x80\x93 den gamle kirkeg\xc3\xa5rdstomt. Omr\xc3\xa5det er oprindelig en kirkeg\xc3\xa5rd fra middelalderen og er derfor fredet. Den gamle kirkestue, som oprindelig stod i gaden lige ved, er flyttet dertil. Kirket\xc3\xa5rnet, som h\xc3\xb8rte til gamle Sortland kirke, er placeret i indgangen til Mindelunden og markerer, hvor de f\xc3\xb8rste gudshuse stod. Gamlekirken blev nedrevet , da nykirken blev bygget p\xc3\xa5 Kirk\xc3\xa5sen i 1901.\n_START_SECTION_\nKirke\n_START_PARAGRAPH_\nSortland kommune har 3 kirker: Sortland kirke (fra 1901), Sigerfjord kirke (fra 1933) og Indre Eidsfjord kirke (fra 1970) p\xc3\xa5 Holmstad._NEWLINE_Sortland, Sigerfjord og Indre Eidsfjord kirkesogn blev i 2005 sl\xc3\xa5et sammen til \xc3\xa9t sogn.'